KOMISIJOS SPRENDIMAS
2005 m. rugpjūčio 18 d.
iš dalies keičiantis Tarybos sprendimo 79/542/EEB II priedą dėl šviežios mėsos importo iš Argentinos ir Rusijos
(pranešta dokumentu Nr. C(2005) 3147)
(Tekstas svarbus EEE)
(2005/620/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 1 ir 4 dalis,
kadangi:
(1)
1979 m. gruodžio 21 d. Tarybos sprendimo 79/542/EEB, pateikiančio trečiųjų šalių arba jų dalių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus importuojant į Bendriją tam tikrus gyvus gyvūnus ir jų šviežią mėsą (2), II priedo I dalyje nustatomas trečiųjų šalių ir jų dalių, iš kurių valstybėms narėms leidžiama importuoti tam tikrus gyvus gyvūnus ir jų šviežią mėsą, sąrašas.
(2)
AR-4 teritorijoje Argentinoje nepasireiškia snukio ir nagų liga neatlikus skiepijimo. Tai teisingai nurodyta Sprendimo 79/542/EEB II priedo 1 dalyje išvardytose specialiose sąlygose, pagal kurias toje teritorijoje leidžiama naudoti veterinarijos sertifikatus BOV, OVI, RUW ir RUF. Tačiau šio sprendimo II priedo 1 dalyje nurodytas trečiųjų šalių ir jų dalių sąrašas taip, kaip pateikta AR-4 kodo teritoriją atitinkančioje eilutėje, to neatitinka. Todėl aiškumo ir nuoseklumo tikslais RUW ir RUF turėtų būti įrašyti į šią eilutę.
(3)
Geografinius ir laiko apribojimus atitinkanti taikymo data AR-8 teritorijos atžvilgiu yra nurodyta neteisingai ir gali klaidinti. Aiškumo sumetimais specialių sąlygų lentelėje taikymo data laikotarpiui, kuriam leidimas neduotas, turėtų būti pataisyta į 2005 m. kovo 17 d.
(4)
Iš Rusijos Murmansko regiono į Bendriją leidžiama importuoti ūkiuose auginamų nenaminių gyvūnų, kitų nei kiaulinių ir neporakanopių, mėsą. Rusija paprašė Komisijos įtraukti Jamalo nencų autonominę apygardą į trečiųjų šalių arba jų dalių, iš kurių ūkiuose auginamų elnių šviežia mėsa gali būti importuojama į Bendriją, sąrašą.
(5)
Po šio prašymo nuo 2004 m. lapkričio 22 iki 26 d. Maisto ir veterinarijos tarnybos (MVT) misija lankėsi Jamalo nencų autonominėje apygardoje. Misija padarė išvadą, kad gyvūnų sveikatos padėtis šioje srityje yra patenkinama ir kad kompetentinga veterinarijos tarnyba pateikia tinkamas garantijas, jog bus laikomasi Bendrijos teisės aktų nuostatų, ypač Direktyvos 2002/99/EB 8 straipsnio 1 dalies punktų. Be to, Rusija pateikė veiksmų planą, kuriame patenkinamai atsižvelgiama į visas misijos ataskaitos rekomendacijas.
(6)
Todėl yra tikslinga įrašyti Jamalo nencų autonominę apygardą kaip sritį, iš kurios leidžiama importuoti į Bendriją ūkiuose auginamų nenaminių gyvūnų, kitų nei kiaulinių ir neporakanopių, šviežią mėsą.
(7)
Sprendimo 79/542/EEB II priedo 1 dalis turėtų būti atitinkamai iš dalies pakeista.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalis pakeičiama šio sprendimo priedu.
2 straipsnis
Šis sprendimas įsigalioja trisdešimtą dieną po jo paskelbimo Europos Sąjungos oficialiajame leidinyje.
Jis taikomas nedelsiant.
3 straipsnis
Šis sprendimas skirtas valstybėms narėms.
Priimta Briuselyje, 2005 m. rugpjūčio 18 d.